B4-0024, 0029, 0030, 0033, 0034 και 0036/99

Ψήφισμα σχετικά με τον οικονομικό και κοινωνικό αντίκτυπο της παγκόσμιας οικονομικής κρίσης στην ευρωπαϊκή βιομηχανία

Το Ευρωπαϊκό Κοινοβούλιο,

- έχοντας υπόψη το ψήφισμά του στις 17 Σεπτεμβρίου 1998 σχετικά με την παγκόσμια οικονομική και χρηματοπιστωτική κρίση ((ΕΕ C 313, 12.10.1998, σελ.172)),

- έχοντας υπόψη το ψήφισμά του στις 3 Δεκεμβρίου 1998 σχετικά με την παγκόσμια νομισματική και χρηματοοικονομική κρίση και τις επιπτώσεις της στην οικονομία της Ευρωπαϊκής Ένωσης ((ΣΠ της ημερομηνίας αυτής, Μέρος ΙΙ, σημείο 12)),

A. λαμβάνοντας υπόψη ότι η οικονομική κρίση που εμφανίστηκε το 1998 στη Νοτιοανατολική Ασία έχει στο μεταξύ εξαπλωθεί και σε άλλα μέρη του κόσμου, ιδίως στη Ρωσία και τη Λατινική Αμερική, με καταστροφικές συνέπειες για την οικονομική και κοινωνική κατάσταση σε πολλές χώρες,

Β. λαμβάνοντας υπόψη ότι η κρίση αυτή χαρακτηρίστηκε από κατάρρευση των εθνικών νομισμάτων σε πολλές αναδυόμενες οικονομίες καθώς και από την εγκατάλειψη της σύνδεσης της τιμής συναλλάγματός τους με το δολάριο ΗΠΑ,

Γ. λαμβάνοντας υπόψη ότι αυτή η κατάρρευση των συναλλαγματικών ισοτιμιών είχε ως αποτέλεσμα να αντιμετωπίζει η ευρωπαϊκή βιομηχανία σκληρότατο ανταγωνισμό, λόγω της αύξησης των εισαγωγών από τις περιοχές αυτές, συμπεριλαμβανομένων των κλάδων που τα τελευταία χρόνια υφίστανται σημαντικές αναδιαρθρώσεις και απώλειες θέσεων εργασίας,

Δ. λαμβάνοντας υπόψη ότι στην παρούσα διεθνή κατάσταση η ευρωπαϊκή οικονομία θεωρείται χώρος οικονομικής σταθερότητας, έχοντας να επιδείξει μεγάλο εμπορικό πλεόνασμα με τον υπόλοιπο κόσμο,

Ε. λαμβάνοντας υπόψη ότι ο ΟΟΣΑ έχει προβλέψει σημαντική ανάκαμψη των οικονομιών της Νοτιοανατολικής Ασίας για το 1999,

ΣΤ. αναγνωρίζοντας ότι διάφοροι τομείς όπως ο ναυπηγικός τομέας, η βιομηχανία σιδήρου και χάλυβα και η υφαντουργία έχουν ιδιαιτέρως πληγεί από τις προκλήσεις αυτές,

1. παροτρύνει την Επιτροπή να παρακολουθεί στενά και να διερευνήσει τον οικονομικό και κοινωνικό αντίκτυπο που έχει ο σκληρότερος αυτός ανταγωνισμός στους διάφορους κλάδους της ευρωπαϊκής βιομηχανίας και στην όλη οικονομία της ΕΕ, ιδίως όσον αφορά την παραγωγή και την απασχόληση, όσο και στο παγκόσμιο εμπόριο και να υποβάλει το ταχύτερο αναλυτική έκθεση στο Ευρωπαϊκό Κοινοβούλιο για το θέμα αυτό[semigr ]

2. εκφράζει, υπό το φως των εν λόγω δηλώσεων και των γενικότερων διαπιστώσεων, την ανησυχία και ενόχλησή του για την επιβολή προσωρινών δασμών αντιντάμπιγκ στις εισαγωγές χάλυβα που προέρχονται και από τέσσερα κράτη μέλη και για τις διαγραφόμενες κατ' αυτόν τον τρόπο τάσεις στον τομέα της εμπορικής πολιτικής[semigr ]

3. υποστηρίζει την Επιτροπή στο πλαίσιο μιας πλήρους και αποτελεσματικής αξιοποιήσεως των μέσων εμπορικής πολιτικής που μπορούν να φθάσουν μέχρι τη νομοθετικά προβλεπόμενη άσκηση προσφυγής λόγω επαπειλουμένων ζημιών, προκειμένου να προστατεύσει τον τομέα του χάλυβα και τους απασχολουμένους σε αυτόν από αθέμιτες εμπορικές πρακτικές[semigr ]

4. καλεί τους φορείς λήψεως αποφάσεων των Ηνωμένων Πολιτειών να συνεχίσουν να υποστηρίζουν την διατήρηση της ελεύθερης κυκλοφορίας εμπορευμάτων και τον σεβασμό των κανόνων του θεμιτού ανταγωνισμού[semigr ]

5. εκφράζει ανησυχίες για τις σημαντικές, κοινωνικές και οικονομικές επιπτώσεις της οικονομικής κρίσης σε πολλές τρίτες χώρες και επιδοκιμάζει ειδικότερα τη δέσμευση για τη συνεργασία με τις χώρες αυτές καθώς και περαιτέρω ενισχύσεις του διεθνούς εμπορικού συστήματος[semigr ] στο πλαίσιο αυτό υποστηρίζει τη σημαντική συνεισφορά της ΕΕ στα ποικίλα πολυμερή προγράμματα αναδιάρθρωσης για τις χώρες αυτές που έχουν πληγεί από την οικονομική κρίση, υπό την προϋπόθεση ότι η συνεισφορά αυτή δεν οδηγεί σε στρεβλώσεις του ανταγωνισμού μεταξύ των χωρών που επωφελούνται από τη συνεισφορά αυτή και την ΕΕ[semigr ]

6. πιστεύει ότι, εάν ο αντίκτυπος της κρίσης οδηγήσει σε σοβαρές απώλειες από πλευράς παραγωγής και απασχόλησης, η Επιτροπή θα πρέπει να υποβάλει συγκεκριμένες προτάσεις για τη στήριξη των θιγομένων τομέων[semigr ] υπενθυμίζει επ'αυτού στην Επιτροπή ότι στο προαναφερόμενο ψήφισμά του της 3ης Δεκεμβρίου 1998 ζητούσε τη θέσπιση σχεδίου δράσης που θα συμπεριελαμβάνετο στις μελλοντικές Γενικές Κατευθύνσεις Οικονομικής Πολιτικής, προκειμένου να αυξηθούν οι δημόσιες-ιδιωτικές επενδύσεις στην ευρωπαϊκή οικονομία και να επιτευχθεί σημαντική τόνωση της ανάπτυξης και της απασχόλησης[semigr ]

7. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τις κυβερνήσεις των κρατών μελών, καθώς και τη Βουλή των Αντιπροσώπων και την Κυβέρνηση των Ηνωμένων Πολιτειών[semigr ]